钦定古今图书集成/明伦汇编/氏族典/第237卷 > 张祥
## 钦定古今图书集成/明伦汇编/氏族典/第237卷 > 张祥

按《隋书张季珣传》：“京兆张季珣，父祥，少为高祖所知，
其后引为丞相参军事。开皇中，累迁并州司马。仁寿
末，汉王谅举兵反，遣其将刘建略地燕赵，至井陉，祥
勒兵拒守，建攻之，复纵火烧其郭下。祥见百姓惊骇，
其城侧有西王母庙，祥登城望之，再拜，号泣而言曰：
‘百姓何罪，致此焚烧。神其有灵，可降雨相救’。言讫，庙”
上云起，须臾骤雨，其火遂灭。士卒感其至诚，莫不用
命。城围月馀，李雄援军至，贼遂退走。以功授开府，历
汝州刺史、灵武太守。入为都水监，卒官。